Ajruplani tat-tiftix Awstraljani  ntbagħtu jfittxu fin-nofsinhar tal-Oċean Indjan għal żewġ oġġetti li ntlemħu fuq satellita u li jistgħu ikunu parti mill-fdalijiet tal-ajruplan Boeing 777 tal-Malaysian Airlines fuq titjira MH370 li issa ilu mitluf kważi ġimgħatejn. Waħda mill-biċċiet tad-debris hija kbira 24 metru; l-oħra hija iżgħar – ħames metri biss. Il-Prim Ministru Awstraljan Tony Abbott qal lill-parlament f’Canberra li waslitilhom informazzjoni “ġdida u kredibbli” fit-tfittxija li l-Australian Maritime Safety Authority (AMSA) qed tagħmel f’inħawi 3,000 kilometru fil-lbiċ ta’ Perth. Abbott qal li informa bit-telefon lill-Prim Ministru Malasjan, Najib Razak, iżda wissieh li jista’ jkun li ma jirriżulta xejn. Ritratti kortesija ta’ ABC News